Bekende skrywer op kleinhoewe vermoor | Netwerk24
Deur Kaydene Davids 26 Julie 2018 08:36
Die skrywer en letterkundige Tom Gouws is in 'n rooftog op sy kleinhoewe buite Pretoria vermoor.
Tom Gouws Foto: Facebook
Netwerk24 het met sy suster, Judy Leclerc, gepraat, wat die nuus bevestig het.
Tom en sy vrou het volgens Judy die kleinhoewe buite Lynnwood in Pretoria onlangs gekoop en 'n huis daar gebou.
Hy is glo deur rowers by die huis ingewag en sy vrou is ook aangeval. Haar toestand is nie bekend nie.
Tom se seun, Daniël, het aan Netwerk24 bevestig dat sy pa vermoor is, maar was te hartseer om meer inligting te gee.
Medelye het vroeg Donderdagoggend op Facebook ingestroom.
Fred en Mercia Eloff sê: "Tom ou maat, nou is jy waar Vader is. Vertroosting toegebid vir die familie."
"Sjoe Tom ... nou is jy elke dag saam met my .... WOLK van Getuie en moedig my aan. My meegevoel aan familie wat hier deur werk", lui 'n inskrywing van Christa Stander.
Tom was veral bekend as digter, maar het ook verskeie dramas en radiodramas geskryf.
Hy was die vierde wenner van die jaarlikse Nagtegaalprys vir nuut geskrewe verhoogtekste vir die drama Nag van die langmesse.